በአንዳንድ የአዲስ አበባ አካባቢዎች የመጠጥ ውሃ እጥረት ነዋሪዎችን እያማረረ ነው
በአንዳንድ የአዲስ አበባ አካባቢዎች ከሁለት ዓመታት  በላይ የዘለቀው የመጠጥ ውሃ እጥረት ነዋሪዎችን እያማረረ ነው፡፡ዋልታ ቴሌቪዥን ምልከታ ባደረገባቸው የቂርቆስ ክፍለ ከተማ ወረዳ  04፣ ጎተራ እና የሳሪስ አዲስ ሰፈር  ነዋሪዎች በውሃ እጦት እንደተቸገሩና ለአላስፈላጊ ወጪ መዳረጋቸውን ተናግረዋል፡፡በጎተራ የጋራ መኖሪያ ቤት ነዋሪዎች እንደገለጹት ላለፉት ሁለት አመታት በቀን ውሃ ሳያገኙ እንደቆዩ ጠቁመው ከቅርብ ጊዜ ወዲህ ደግሞ ሙሉ በሙሉ መቋረጡን አስረድተዋል፡፡በመሆኑም ለአንድ ጀሪካን ውሃ  እስከ 40 ብር ድረስ ወጪ ለማወጣት መገደዳቸው እንዳማረራቸው ጠቁመዋል፡፡የቂርቆስ ክፍለ ከተማ ወረዳ  04 ነዋሪዎች በበኩላቸው አካባቢያቸው ለአንዳንድ የመሰረተ ልማት ግነረባታዎች በሚቆፈርበት ወቅት ሲባክን የሚመለከቱት ውሃ ወደ ቧንቧቸው ሊመጣ አለመቻሉ እንዳሳዘናቸው ገልጸዋል፡፡የከተማው ውሃና ፍሳሽ ባለስልጣን በበኩሉ የውሃ እጥረቱ እንዳለ አምኖ ግዜያዊ መፍትሄ ይሆን ዘንድ ንጹህ የመጠጥ ውሃ በቦቴ ለነዋሪዎቹ ለማድረስ ቃል ገብቷል፡፡በባለስልጣኑ የኮሚኒኬሽን ጉዳዮች የስራ ሂደት መሪ አቶ እስጢፋኖስ አስራት  እጥረቱ የተከሰተው በፍላጎትና አቅርቦት አለመመጣጠን  መሆኑን ጠቁመው እጥረቱን በዘላቂነት ለመፍታት ትልልቅ ፕሮጀክቶች እየተሰሩ ነው ብለዋል፡፡